Skokvideo: Babas by Jhb-dagsorgsentrum mishandelSkermgreep uit die video Die Gautengse provinsiale regering het gesê hy sal seker maak dat geregtigheid geskied nadat babamishandeling by ŉ Johannesburgse dagsorgsentrum aan die lig gekom het in ŉ video wat beskryf word as die “nanny from hell”. Die video, waar ŉ babaversorger onder andere een van die babas teen sy of haar kop skop terwyl die kind op die grond lê, word op sosiale media versprei. Een van die kinders word ook gewurg. Die departement van maatskaplike ontwikkeling het Saterdag in ŉ verklaring gesê die Gautengse regering sal ingryp. Nandi Mayathula-Khoza, LUR van die departement, het dadelik maatskaplike werkers aangestel om die saak te ondersoek. Sy het gesê haar departement sal seker maak dat diegene wat verantwoordelik is, vervolg word en dat die families met kriminele en siviele vervolging ondersteun word. “Ons is dankbaar dat die saak by die polisie aangemeld is. Ons het reeds ŉ span maatskaplike werkers aangestel op die saak. Ons ondersoek duur voort en ons sal reageer sodra al die inligting bevestig is. Dit sluit ŉ besoek aan die dagsorgsentrum in.” Maroela Media se redaksie het besluit om nie die video hier beskikbaar te maak of ‘n skakel na die video te publiseer nie weens die ontstellende aard daarvan.